***Comunicat de presă***

***16 ianuarie 2025***

**ICR a lansat apelul la candidaturi pentru Bursele** **„Woodrow Wilson” 2025**

Institutul Cultural Român lansează un apel la candidaturi pentru a oferi, în anul 2025, trei burse Woodrow Wilson. Invităm cercetătorii interesați să trimită dosarele de candidatură până în data **11 februarie 2025, ora 16:00**, ora României, la adresa de email bursaww@icr.ro.

**Institutul Cultural Român şi Woodrow Wilson International Center for Scholars** au inițiat programul de burse de cercetare pe termen scurt începând cu anul 2008. Candidații selectați vor lucra timp de 3 (trei) luni în cadrul Woodrow Wilson International Center for Scholars, în Washington D.C., unde vor derula activități de cercetare avansată. Programul cuprinde 3 (trei) astfel de burse în fiecare an.

Bursele se adresează cercetătorilor români și profesioniștilor din domenii precum istorie, politici publice, drept, științe politice şi administrative, relații internaționale, afaceri europene, studii de securitate, educație, jurnalism, științe economice, care derulează proiecte de cercetare a căror finalitate se poate traduce în formularea de recomandări sau propuneri în domeniul politicilor publice.

* Candidații trebuie să fie implicați deja în proiecte de cercetare legate de prioritățile actuale ale României sau din trecutul recent al acesteia, cu o componentă care vizează politici publice, inclusiv în context european sau în cel al relațiilor transatlantice**.**
* Candidații trebuie să dețină un doctorat în domeniul lor de activitate sau să fie în etapa de redactare a tezei de doctorat.
* În cadrul procesului de selecție vor avea prioritate:
	+ candidații care au publicat cărți în domeniul lor de specialitate, articole în reviste științifice recunoscute în sistemul ISI sau rapoarte extinse privind analize și propuneri de politici publice elaborate în cadrul unor proiecte de dezvoltare cu finanțare internațională.
	+ candidații care abordează teme din domeniile relații internaționale, afaceri europene, științe economice, educație, politici de securitate, politici sociale.
* Candidații eligibili pentru acest tip de burse trebuie să fie cetățeni români, care au dreptul să dețină o viză de tip J-1.
* Candidații trebuie să facă dovada utilizării fluente a limbii engleze, atestată printr-un certificat lingvistic, recunoscut internațional.

Selecția dosarelor este făcută de o comisie independentă de specialiști (**profesori universitari**), pe baza dosarelor de candidatură primite.

**Numărul de burse acordate anual:** 3 (trei) burse

**Durata burselor**: 3 (trei) luni

**Domeniile** **pentru care se organizează evaluarea și selecția:** istorie, politici publice, drept, științe politice și administrative, relații internaționale,afaceri europene, studii de securitate, educație, jurnalism, științe economice;

**Data limită de depunere a dosarelor de candidatură**: 11 februarie 2025, ora 16:00, ora României

**Sumele acordate**: 14.000 USD /bursă (din care 4.000 USD reprezintă cheltuieli administrative).

**Documente necesare pentru înscriere (dosarul de solicitare a bursei):**

1. formularul de înscriere;
2. scurtă prezentare a proiectului de cercetare propus care să nu depășească cinci pagini MS Word, la două rânduri, și care trebuie să conțină:
	* o prezentare detaliată a tematicii de cercetare;
	* discuție asupra originalității și relevanței proiectului:
	* prezentare a metodelor, teoriilor, şi surselor care vor fi folosite şi, preferabil, semnificația arhivelor din zona metropolitană Washington DC pentru finalizarea proiectului.
3. CV-ul candidatului (incluzând participarea la conferințe în domeniul de specialitate, lista de publicații, burse şi alte premii etc.);
4. două scrisori de recomandare;
5. copii după documente oficiale care atestă participarea într-un program doctoral acreditat sau deținerea titlului de doctor;
6. documentația trebuie trimisă atât în limba română cât și în limba engleză (proiectul de cercetare, CV-ul);
7. copie după actul de identitate;
8. declarația pe proprie răspundere din care rezultă că toate documentele sunt conforme cu originalul.
9. dovada utilizării fluente a limbii engleze, atestată printr-un certificat lingvistic, recunoscut internațional

**CALENDAR**

Publicarea anunțului inițial – 14 ianuarie 2025;

Depunerea dosarelor – 11februarie 2025, ora 16:00, ora României;

Afișarea rezultatelor – 25 februarie 2025;

Depunerea contestațiilor – 26 – 27 februarie 2025, ora 16:00, ora României;

Soluționarea contestațiilor – 7 martie 2025;

Afișarea rezultatelor finale – 28 februarie 2025(dacă nu sunt contestații)/7 martie 2025;

Semnarea contractelor: 10 – 31 martie 2025.

**Contact:** bursaww@icr.ro